khistorydata/jeongjo-sjw-relations huggingface dataset:
정조 1년
吳載紹。以備邊司言啓曰。卽見全羅監司鄭元始謄報。則漂到珍島郡南桃鎭滿載島。異國人七名。俱是山東省金州城海寧縣商人。而所騎船隻。海中漂失。故願從旱路還歸云矣。今此漂人船隻。旣已破碎。依其願以旱路還送。所着衣袴。以右水營休番木。精造以給。朝夕供饋。沿路刷馬。各別申飭擧行。以示朝家優恤之意。而分付各道道帥臣。別定差員。次次交替上送于京城。自京城轉送于灣府。以爲入送鳳城之地。而所經各邑。嚴禁雜人。毋得相通之意。一體嚴飭。渠輩物件之可以運致者。亦以刷馬替運。或有卜重難運者。依其願從厚折價以給。漢學譯官一人。令該院擇定。給馬下送。更爲問情後。與差員同爲領來。咨文亦令槐院預爲撰出。以付咨官之行。何如。傳曰。允。
정조 1년
兵曹口傳政事。以李邦一爲禁軍別將。
정조 1년
崔守魯有頉。代柳光億爲事變假注書。
정조 1년
柳光億在外。代以李基禎爲事變假注書。
정조 1년
李基禎在外。代以金澤珉爲事變假注書。
정조 1년
吏曹參議李義翊疏曰。伏以。人臣之受國厚恩者。從古何限。而豈有若臣也哉。頂踵毛髮。罔非殿下之賜。臣身臣亦不敢自有。斷斷然不避湯火之心。可質彼蒼。若其閑漫奔走之職。庶效筋力報答之忱。故前後除命。輒膺無辭。而有時循省。猶懼不堪。今此天官佐貳之除。又何爲而及於千萬無似之身耶。臣聞命惝怳。繼以震愓。誠不知措躬之所也。噫。國有六部。何莫非難愼。而語其最則天官是也。參議政注。雖不若判堂之專且重矣。而旣復古規。畀以通塞之柄。則職任之甚緊。遴選之不輕。顧何如哉。況當殿下一初之會。進退人物。激揚頹俗。最爲急先之務。雖使古之名碩當之。猶且逡巡却顧。如臣空疎蔑劣者。尤何可冒昧堪承乎。嗚呼。臣之一心事君。區區自勵者。惟在於忠直二字。則今於恩除之下。豈敢爲隨人例讓。以自陷於不誠之科哉。誠以不自量度。厭然苟冒。則是臣自負臣心。亦以負殿下之恩造也。臣豈忍徒懷恩私。不思冀免。終歸自欺負國之罪乎。抑臣之本末長短。已被聖明之所俯燭矣。臣無容更事覶縷。而念臣年來所彼。恩榮曠絶。今古所叨官秩。節次驟躐。每自惶懼。不翅集木。矧此見職。世所謂要津逡選。又非旣往踐歷之比。則臣雖欲出膺苟據。其於玷名器而乖素心。何哉。召牌之下。進身無路。玆陳短章。仰瀆崇聽。伏乞聖慈。俯諒肝膈之懇。亟施刊改之典。以重官方。以安私分。千萬幸甚。答曰。省疏具悉。爾其勿辭察職。
정조 1년
丁酉十月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。去夜寢睡。何如。上曰。善寢矣。國榮曰。臺諫無進參之員。朝講。何以爲之乎。上曰。大司憲再牌。姑無去來乎。國榮曰。然矣。上曰。時刻已屆。待臺諫開講。則似當過時。今日朝講。似不得爲之矣。國榮曰。莫重講筵。若或過時。則亦涉未安矣。上曰。然則以晝講爲之。無妨矣。國榮曰。聖敎。誠好矣。上曰。注書出去。朝講停。以晝講爲之。詣閤習講事。分付。國榮曰。講筵罷後。卽爲殿座試射乎。上曰。講後卽當殿座。三軍門大將及承史。待令於春塘臺。可也。命退去。諸臣以次出。
정조 1년
丁酉十月二十二日巳時。上御熙政堂。晝講入侍時。知事鄭弘淳。特進官李在簡。參贊官申應顯。侍讀官李謙彬。記事官鄭東浚。記事官徐龍輔金勉柱。武臣李漢五。以次進伏訖。謙彬進講論語第一卷。讀自學而時習。止過則勿憚改。上讀新受音訖。謙彬曰。學而時習四字。卽知行之義也。此章之義。不但如此。學而一篇。皆知行之義也。此一篇。不但如此。知行二字。實爲一部書之綱領矣。大抵學問工夫。知而後則行焉。知與行不可偏廢矣。我殿下聖學高明。卓越百王。今於此書。爲三次重講。論以知行之義。其要正在於行之一字矣。臣以一行字。仰勉於殿下矣。子曰。道千乘之國。敬事而信。節用而愛人。使民以時。此五者。實爲治國之要道。而節用愛人之句。尤爲緊要於治道矣。雖有愛人之心。若不節用。則財傷而害自及民矣。殿下臨御以來。克勤克儉之德。臣實欽仰。而以唐虞之盛世。君臣之間。未嘗不以一儉字相儆矣。今當財竭之日。臣以節用二字。仰勉於殿下。伏願深留聖意焉。上曰。所陳。好矣。弘淳曰。臣本鹵莽於經學上工夫。而儒臣所奏節用二字。誠爲切實。伏願體念焉。在簡曰。大抵學問之工。易知而難行。知與行互爲體用。不可偏廢。伏願講究一篇。體認工夫。以一行字爲勉焉。上曰。所陳。好矣。應顯曰。學而一篇。大抵皆務本之意。帝王韋布之爲學。豈有異焉。況朱夫子以人主一心。爲天下萬事之本。詳論於封事中。聖學高明。皆已淹貫。臣不敢敷衍可奏。而年前臣待罪春坊侍講時。以帝王心學。區區仰勉矣。堯舜三代以後。帝王之心學。不傳矣。伏望常懋精一之工。以爲治平之本焉。上曰。所陳。好矣。上曰。孝悌者。爲仁之本。蓋孝者。卽百行之源也。而若以仁字論之。則孝悌亦是仁中之一事也。仁之一字。可見其包括之大矣。謙彬曰。聖敎誠然矣。蓋人之百行。不出於仁之一字矣。上曰。古人有言節用愛人一句語。一生受用足矣。此言誠深得此篇之旨也。弘淳曰。然矣。上曰。日三省吾身。或以一日三次省身知之。此雖錯認之義。而猶賢於世人之日不一省矣。謙彬曰。三省之義。釋在章下。而或有誤釋者。此是不能詳看之致也。上曰。汎愛衆。無博愛之義乎。謙彬曰。汎字與博字。煞有異焉。而大體則汎字亦近博字之義矣。上命經筵先退。上曰。輪對官入侍。賤臣承命而出。與校書校理金洪運。奉常主簿石宗克。尙衣直長趙湛。司饔主簿成光默。司僕僉正李廷恢。偕入進伏。上下詢職姓名及職掌。各以次仰對。上下詢所懷。皆以無所懷仰奏。仍命退。諸臣以次退出。
정조 1년
丁酉十月二十二日巳時。上御暎花堂。內試射入侍時。左承旨李亨逵。右承旨鄭民始。記事官柳孟養徐龍輔金勉柱。訓鍊大將張志恒。禁衛大將洪國榮。御營大將具善復。以次進伏訖。上曰。先爲試射後當試藝。五貫革立之。呼名發射。試射後當爲放砲。訓將坐於丹楓亭監試。志恒曰。砲貫革幾何立之乎。上曰。五貫革立之。別監試射訖。上曰。六技次第試藝。敎鍊官着實看勢。別監試藝訖。上曰。三軍門大將及承旨亦一體一巡試射看勢。敎鍊官亦捧擧案試射事。分付。大將以下試射頒賞訖。上還入便殿。都承旨洪國榮。記事官柳孟養徐龍輔金勉柱。依下敎隨入進伏。命入湯劑。醫官慶絢奉加減交濟湯進前。上進御。命退去。承史退出。
정조 1년
丁酉十月二十二日初更三點。上御誠正閣。右承旨入侍時。右承旨鄭民始。記事官鄭東浚。記事官徐龍輔金勉柱。以次進伏訖。上曰。藥房提調入侍。賤臣承命而出。與藥房提調具允鈺。醫官慶絢吳道炯偕入進伏。上謂允鈺曰。王大妃殿患候。當寒添劇。苦歇無常。而膈氣壅滯。戰掉之症。有時發作。近日則一向添劇。目今症勢。實爲焦遑罔措矣。允鈺曰。下詢醫官。速爲議定湯劑。似好矣。上謂道炯曰。膈氣之壅滯。痰候之升降。卽王大妃殿患候本症。而近日則日氣稍寒。故一倍添劇。實爲悶迫。爾等相議湯劑以奏。可也。道炯曰。症候專由於風痰之祟。姑不可試以湯劑。先以桂橘茶進御。則似好矣。上曰。王大妃殿進御桂橘茶三貼製入。出榻敎上曰。提調與醫官先退。速爲製進。可也。上命民始讀奏刑曹公事訖。仍命退。承史以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐。左副承旨徐逈修坐。右副承旨吳載紹坐直。同副承旨申應顯坐直。注書柳孟養藥院直鄭東浚仕直。事變假注書崔守魯仕。
정조 1년
以王大妃殿患候。大殿王大妃殿惠慶宮中宮殿。政院玉堂藥房口傳問安。答曰。知道。
정조 1년
徐逈修。以都摠府言啓曰。今日入直內三廳武兼禁軍及軍兵等中日習射。請出標信。傳曰。知道。
정조 1년
傳于李亨逵曰。右副承旨進詣徽寧殿。奉審以來。
정조 1년
金澤珉在外。代以愼性眞爲事變假注書。
정조 1년
傳于申應顯曰。王大妃殿有患候。醫官醫女差備。近處待令
정조 1년
申應顯。以司饔院言啓曰。今因王大妃殿患候。藥房移直本院事。命下矣。本院則移接於扈衛廳之意。敢啓。傳曰。知道。
정조 1년
吳載紹。以義禁府言啓曰。大逆不道罪人龍輝妻齊飛。慶尙道固城縣爲婢矣。卽接慶尙監司李性源牒報。則爲婢罪人齊飛懷孕到配。九月二十八日生女云矣。齊飛所生女息。卽其地一體爲婢。何如。傳曰。允。
정조 1년
大司諫柳戇疏曰。伏以臣。以無似之賤品。過蒙聖朝之拂拭。前後寵擢。罔非踰濫。感激惶愧。不知死所。卽者薇垣新除。忽下於千萬意想之外。如臣無狀。何以得此於聖明之世也。雖閑司漫職。猶恐僨誤。以羞朝廷。諫長之職。地望自別。上以匡君德。下以正官邪。尤非謭劣賤臣所可濫廁於其間。況今懲討方行。而呑舟漏網。元惡纔除。而袝麗式繁。苟非公明剛直。德望之可以彈壓一世者。莫宜居此。淸朝才彦。何患無激揚之人。而誤恩至及臣身。臣心惶蹙有不暇顧。而其如朝家用人之屑越。何哉。伏乞聖明。亟賜鑑諒。鐫削臣職名。以重臺閣之選焉。臣於乞免之章。不宜贅及他說。而愚忠耿耿。略陳所懷。惟聖明少垂察焉。嗚呼。陽月轟燁之異。東南風水之災。薦在於新服厥命之初載。我聖上天地之德。日月之明。四方風動。可軼三代。宜乎群祥之畢至。而反致仁天之告警。災不虛生。必有所召。政令施措之間。雖未見過動過言。而燕濩幽獨之中。或有存省之未盡其方而然耶。臣竊伏見殿下天姿明睿。學問超詣。不待加勉。庶幾堯舜。而從古聖賢。尊其德性矣。又必曰。道問學。姿稟雖美。非篤於道問學工夫。則無以緝熙乎光明。況人主一身。日酬應萬機。其悅耳而娛目。嬰心而遷志者。不可以一二數。不於此而益加問學之工。靜而存動而察。則至微之道心易息。至危之人心易肆。以帝舜之聖。而所以有無若丹朱之戒也。竊聞近日經筵罕御。召對亦稀。毋或以顧問諸臣之無當於聖心。而無寧獨加探頤之工而然歟。傳曰。以能而問於不能。宋臣程頤告君曰。接賢士大夫之時多。宋時諸臣。豈盡皆賢。而程子此言。專出於斥遠宦妾。頻接臣僚。惟願殿下益加勉於兩賢之言。機務之暇。不廢三晝之晉接。討論經史。商略治亂。則學日博而知日明。聖而益聖。克享天心。則感應如響。何難轉災而爲祥乎。夫人主一心。爲萬化之本。國勢之安危。風俗之善惡。生民之休戚。莫不於是乎係焉。聖明在上。明良兪咈。宜乎國勢之鞏固。而巨室大族。亂逆相踵。天災時變。國人胥恐。王無親臣之言。周詩不寧之歎。不幸近之。民生日悴。風俗日偸。懷保之絲綸屢下而實惠未究。懲癉之威罰亟行。而眞贜隨聞。政令於是乎不信。紀綱由此而不振。此正君臣上下勵精圖治。如救焚拯溺之不容少緩者。而內而朝廷百官。恬嬉如舊。外而方伯守令。因循自便。未聞一政一令之少。或仰承德意。子惠困窮底意思。使人主獨運於上。群臣袖手而仰成。苟焉唯諾而免罪。未聞殫竭而奉職。此固群下不忠之罪。而易曰。觀我生。君子無咎。以今日之世道觀之。竊恐我聖上誠正之學。終有所一毫未盡。種種病痛。罔不根柢於聖心。傳曰。上有好者。下必有甚焉。又曰。堯舜率天下。以仁而民從之。苟能先自吾身始。典學必於勤。用度必於儉。嚴恭寅畏。常若對越上帝。不敢少弛於食息。以此照臨乎百官。百官疇敢不警愓改悔。賢者率職。不肖者畏威。其與聲音笑貌之只感人外面。導政齊刑之免而無恥者。不可同日語。臣未敢知。殿下存省之工。果無間輟。君師之責。無愧堯舜之聖歟。苟有一半分信不及處。亦無愧乎庶官之恬嬉。群黎之困悴。而初元仁天之警告。豈眞無所由而然哉。噫嘻。痛矣。和緩妖凶陰譎。罪通於天。罄竹難書。決海難流。宗社之不亡。天也。前後三司之矑列請討。不止一再。而殿下非不知其罪之必誅無赦。而一日二日。經年而不之從。使輿憤久鬱。憂虞隱伏。漢誅蓋長。唐辟太平。綱目大書特書。夫豈不義而朱子許之。卽今合啓中諸賊。竝靳允兪。固不能無憾於天地之大。而春秋趙盾之誅。在廷諸臣。實無所逃其責矣。合啓而未蒙允則繼之以伏閤排闥。爲積誠感回之道。如是而猶不可得。寧毁冠裂冕。逃之山中。何忍食君衣君。伈伈焉與妖逆共載一天耶。此臣所以爲聖朝痛哭流涕而不知止者也。今番凶逆。自有載籍以來。所未見者也。思之膽掉。言之髮豎。賊能之未及結案。而尙靳孥戮之請。逆趾等三賊。猶有待年之凶種。古則待年而加刑。今也貸而不誅。先朝定制。雖出好生之聖德。而罪之輕重。律之當否。安得無隨時中制。以稱經權之宜耶。夏書曰。孥戮汝。盤庚曰。殪殄滅之無遺育。軍民之不從令而猶尙如此。況四賊之窮凶極惡。天地所不容。而使其子若孫。只施流配之典。不但有違誅討亂逆之嚴。使其稚者。長而有知。梟種難化。狼心潛長。他日範吉輩凶謀。安知不更滋於待年之凶種乎。臣願亟施賊能之孥籍。四賊種年未滿者。待其年滿。竝施典刑。斷不可已也。傳曰。刑罰世輕世重。從先王之定制者。經也。殄劇賊之遺育者。權也。禹泣罪人。而啓曰孥戮。湯德及禽獸。而盤庚曰殄滅。啓與盤庚。皆夏商聖主而繼述乎禹湯。豈嘗以先王好生之德。故緩凶孼之當刑也哉。且臣聞春秋之法。先治其黨與。龜柱之罪。可勝誅哉。雖以好生之德。薄施惟輕之典。府院懲討。擧國同憤。則苟有一分北面之心者。豈有死黨營護之心。而彼韓後翼者。向來一疏。托言袞闕。右袒龜柱。滿紙張皇。無非陰譎叵測。其中機心機事四字。尤是渠不道之斷案。此與賊輅之機關。一串貫來。而所謂心者。指何事也。其意所在。路人可知。此而不嚴問正法。其可曰國有法廷有臣乎。以殿下之明聖。豈不照燭其罪惡之貫盈。而特以言及乘輿謙讓而不之罪。王章莫施。官爵自如。臣愚死罪。敢以爲我聖上聖學之明。而猶欠格致上加工。一箇私字。不免橫着胸中。使處分因循。大有失於光明正大之道。臣實痛心焉。昔谷永附王鳳上書。專攻上身。成帝。漢室基禍之主。失德甚多。而朱子猶斥永心術。嚴加袞鉞。後翼之罪。百倍於谷永。而殿下所以處之者。相反於朱子。臣常望殿下於堯舜之聖。而今反不能出於凡主曲嫌之謬套。中夜繞壁。未嘗不拊心而長歎也。伏乞聖明。克祛己私。大明王法。快正後翼無上不道之罪。使亂臣賊子。少知懲畏焉。遠竄罪人安兼濟。以地賤之養厚。能文之泰淵。爲厚謙之倀鬼。麟漢之諜卒。凶謀陰計。無不調繆。浮言妖說。太半譸張。一毛一髮。罔非難赦之罪。諸賊伏法之後。渠獨善地安置。有若微眚薄過之罪疑宥者然。䝱從罔治。雖出竝生之聖意。有罪必刑。莫逃三尺之至嚴。亟賜嚴鞫。以正王法。斷不可已也。今日所當急論者。奚止此一二。而天牌屢降。不敢久淹。玆於自劾之章。略貢憂憤之忱。臣尤死罪。答曰。省疏具悉。疏中規警。言甚切實。予庸嘉之。當留意。而上款事。尙不處分。豈無以也。次陳事非忽於誅討。追孥之法。實以自我防之。自我啓之爲難也。韓後翼事。事屬私邊。故流於曲嫌。然不誅龜柱。先誅後翼。殊乖首從之律。姑不依施。此非予文過也。至於末端事。何必過費予聲氣處乎。爾其勿辭。從速察職。
정조 1년
丁酉十月二十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。昨日冒風勞動。聖體。若何。上曰。一樣矣。國榮曰。王大妃殿有未寧之候云。今日加減。如何。上曰。一樣矣。國榮曰。桂橘茶進御後。膈滯之候。有差勝之勢乎。上曰。少無減勢。而間或上氣。有時戰掉。此雖本症侯。憂悶不可言。國榮曰。聞女醫所傳之言。則雖茶飮米飮之屬。不得順下云。尤切問慮。上曰。不善呑下之症。最是憂悶。國榮曰。此乃宿症候。連用降氣之劑。則自當快復矣。上曰。今番科時。守令必多赴擧矣。國榮曰。似然矣。上曰。一番召見。欲問其年事民情。何如。國榮曰。聖意。誠好矣。上曰。今科赴擧守令。皆來待。出榻敎上曰。晝講時刻已屆。詣閤習講事。分付。仍命退去。諸臣以次出。
정조 1년
丁酉十月二十三日巳時。上御熙政堂。晝講入侍時。知事吳載純。特進官李衍祥。參贊官李亨逵。侍讀官李謙彬。檢討官南鶴聞。記事官鄭東浚。記事官徐龍輔金勉柱。宗臣安春君烿。武臣副護軍金道煥。以次進伏訖。上讀前受音訖。謙彬進講論語第一卷。自曾子曰愼終追遠。止不失其親亦可宗也。上讀新受音訖。謙彬曰。有子曰。禮之用。和爲貴。禮之爲體也謹嚴。故用則以和爲貴。言甚奧矣。若以君臣之間殿陛之禮言之。則等級截嚴。晉接臣隣之際。在上者雖和顔以待之。上下情志。有不能流通之慮。於此等文字。深留聖意。好矣。上曰。所陳。好矣。鶴聞曰。民德歸厚之厚字。卽敦厚之義也。厚之一字。其意甚好。王者導迪於上。使民俗敦厚。其道非一。而必以愼終追遠。爲厚民之要者。蓋以喪制不愼其禮。則雖悔而不可及。祭儀不存其誠。則愈久而易至於忘也。於其易忽處而加戒焉。於其易忘處而存誠焉。則民俗觀感。自歸於厚。此爲體念處也。上曰。所陳。好矣。載純曰。上下番已爲陳奏。而此章民德歸厚之歸字。如人之歸市。水之歸海。伏願殿下。體認歸字之義焉。衍祥曰。經筵儒臣已奏。別無仰陳矣。亨逵曰。臣亦別無贅陳矣。上曰。溫良恭儉讓而得之。良字與讓字。無意疊乎。謙彬曰。良字。莊敬之謂也。讓字。相讓之謂也。似有異矣。上曰。禮之用。和爲貴。和之義與禮之義。似相反。何以謂體用也。謙彬曰。禮不可偏行。故以和爲之用矣。上曰。蓋禮之爲體也嚴。故節之以從容不迫。然後斯爲美矣。朱子曰。禮之和處。便是禮之樂。樂有節處。便是樂之禮。此可見互爲體用矣。載純曰。然矣。上曰。愼終追遠。終是誰終。遠是誰遠。謙彬曰。似是下民觀感之謂也。命經筵先退。上命書傳敎曰。觀此海閫狀聞。鳳山郡守蔡弘履事。揆以體統。固有罪矣。推之事情。殊乖常理。原狀啓。姑不啓下。不可不査問後罷黜。該郡守蔡弘履。拿問處之。命退。承史以次退出。
정조 1년
丁酉十月二十三日午時。上詣孝明殿。親行晝茶禮入侍時。左承旨李亨逵。右承旨鄭民始。右副承旨吳載紹。同副承旨申應顯。記事官鄭東浚。記事官林錫喆徐龍輔。以次陪從。上具衰服。詣孝明殿。親行晝茶禮。儀註上同上還內。承史以次退出。
정조 1년
丁酉十月二十三日未時。上御誠正閣。藥房副提調持加減交濟湯入侍時。副提調洪國榮。記事官柳孟養林錫喆徐龍輔。醫官慶絢。以次進伏訖。國榮曰。午間王大妃殿患侯。若何。上曰。一樣矣。國榮曰。俄與諸醫詳論症候。使之議定。繼進湯劑。則皆以爲。今此患候。旣非別般症候。風痰交劇。虛氣上升。而元氣虛弱。不得軋旋。故時或有膈塞之候。姑難用他劑。若連進粟米飮。則膈痰可以稍降。氣度亦得軋旋云。粟米飮姑先煎進。似好矣。上曰。王大妃殿進御粟米飮煎入。出榻敎絢奉湯劑進前。上進御。上曰。右承旨入侍。出榻敎右承旨鄭民始進前。命副提調先退。命民始讀各道狀啓。命書判付。上曰。守令來待者幾人。民始曰。六人待令矣。上曰。右副承旨與守令入侍。出榻敎命退去。諸臣以次出。
정조 1년
丁酉十月二十三日未時。上御熙政堂。赴擧守令入侍時。右副承旨吳載紹。記事官鄭東浚。記事官林錫喆徐龍輔。安山郡守李禹圭。林川郡守宋宅圭。楊根縣監金載華。陽城縣監兪駿柱。軍威縣監兪漢炅。義城縣令洪樂彬。以次進伏訖。上曰。守令進前。禹圭等。以次進伏。上下詢職姓名訖。上曰。安山年事。何如。禹圭對曰。夫災邑中之次矣。上曰。邑弊民瘼。何如。禹圭曰。別無大段弊瘼矣。上下詢宅圭曰。林川則年事。何如。宅圭對曰。災邑中尤甚矣。上曰。面里分等中。尤甚爲幾面乎。宅圭曰。尤甚則爲八面。而之次七面。稍實五面矣。上下詢駿柱曰。陽城年事。何如。駿柱曰。尤甚矣。上曰。無顚連之民乎。駿柱曰。姑無顚連之患矣。上下詢載華曰。楊根則年事。何如。載華曰。災邑中爲之次。而年事則未免慘歉矣。上曰。與陽城。何如。載華曰。相距稍遠。故未知詳知其淺深。而聞陽城。則爲災邑中尤甚云矣。上下詢漢炅曰。年事。何如。漢炅曰。災年矣。上曰。尤甚乎。漢炅曰。之次矣。上曰。水災。何如。漢炅曰。水災孔酷矣。上曰。人民無漂沒者乎。漢炅曰。人民則僅免漂溺之患矣。上下詢樂彬曰。義城年事。何如。樂彬曰。稍實矣。上曰。無水沈之患乎。樂彬曰。或有間間水沈處。而比諸他邑。則少勝。故入於稍實中矣。上曰。慶尙道免水災邑爲幾邑乎。樂彬曰。義城等數邑。僅免漂沒之患。而其他則水災孔酷矣。上命退。諸臣以次退出。
정조 1년
丁酉十月二十三日申時。上御誠正閣。藥房入侍時。副提調洪國榮。記事官柳孟養林錫喆徐龍輔。以次進伏訖。國榮曰。王大妃殿患候少添云。下情不勝驚慮。今則加減。何如。上曰。戰掉之症。膈塞之候。少無減勢。時有喘候。食飮不得任意呑下。不得已令醫官診候。則醫官告以脈度甚微。三部寸脈。尤爲沈弱云。聞此益切憂遑。國榮曰。諸般症候。俄已略聞於醫官。而喘侯之乍劇乍歇。此不過痰候升降。膈氣壅閼之致。不必過慮。而茶飮之不得呑下。最是切悶矣。上曰。都提調入來乎。國榮曰。姑未入來矣。上曰。注書出去。都提調入來後。闕門下鑰事。分付。國榮曰。俄者煎入粟米飮。幾何進御乎。上曰。呑下極艱。故不得多進矣。上曰。雖無直宿之命。醫官醫女旣已待令。則似當有問安矣。國榮曰。未知前例之如何矣。上曰。注書出去知入。賤臣出問回奏曰。旣非直宿。則無問安之前例云矣。命退去。諸臣以次出。
정조 1년
丁酉十月二十三日初更三點。上御誠正閣。藥房入侍時。都提調徐命善。提調具允鈺。右副承旨吳載紹。記事官柳孟養林錫喆徐龍輔。醫官吳道炯徐命緯。以次進伏訖。命善曰。王大妃殿患候猝然添加。下情不勝驚慮。今則諸般症候。何如。上曰。症候專是風痰。故苦歇無常。且氣度不得軋旋。有時膈塞。或有戰掉之症。喘侯時時發作。觀今症勢。實爲焦遑罔措。命善曰。此是膈氣壅閼。故氣候不得運行。致有戰掉之症。至於喘侯。則痰候升降之際。例有此症。非咳非喘。卽風痰所祟。上氣之症少降。則自可卽止矣。上曰。醫官診脈則皆以爲。脈候沈微云。亦爲憂悶。命善曰。臣等俄已聞之。而醫官輩初診脈候。不知氣稟之虛實。故以一時氣度之不順。脈隨而低微。雖有驚動。此則似不必過慮矣。上曰。症候之苦劇。少有減勢。而亦不可謂之顯勝矣。命善曰。粟米飮連爲進御乎。上曰。旣無飮進之道。故以匙略略進御。而呑下亦不順。尤切悶迫。令醫官議定降氣之劑。可也。道炯曰。此症候。卽風痰也。乘其元氣之虛弱而發。不可輕用湯劑。姑以粟米飮五錢重。調竹瀝干汁。連爲進御。則一以補元。一以降痰矣。命善曰。臣等俄與醫官已爲相議矣。今夜則連進粟米飮。以觀症候加減。更爲議定。似好矣。上曰。王大妃殿進御粟米飮五錢重。和竹瀝三匙干汁一匙。更爲煎入。出榻敎命退去。諸臣以次出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨徐逈修坐。左副承旨吳載紹坐。同副承旨申應顯坐直。注書柳孟養藥院直鄭東浚仕直。事變假注書崔守魯仕。
정조 1년
藥房都提調徐命善。提調具允鈺。右副承旨吳載紹啓曰。伏未審夜間。聖體。若何。徹夜憂遑之餘。寢膳諸節。不瑕有損乎。王大妃殿症候。粟米飮進御後。其有差勝之勢乎。令醫女趁早入診。臣等率諸御醫。議定繼進湯劑爲宜。惠慶宮氣候。何如。臣等不任終宵憂慮。敢此問安。竝爲仰稟。答曰。知道。待下敎入侍。宜矣。
정조 1년
大殿王大妃殿惠慶宮中宮殿。政院玉堂口傳問安。答曰。知道。
정조 1년
王大妃殿惠慶宮。中宮殿。藥房口傳問安。答曰。知道。
정조 1년
大殿王大妃殿惠慶宮中宮殿。政院玉堂藥房。口傳夕問安。答曰。知道。
정조 1년
傳于鄭民始曰。右承旨同副承旨入侍。
정조 1년
愼性眞在外。代李相萬爲事變假注書。
정조 1년
李相萬在外。代李齊亨爲事變假注書。
정조 1년
以戶曹郞廳拿處傳旨。傳于吳載紹曰。分揀。
정조 1년
喬桐水使洪秀輔敎書。王若曰。處雄鎭而專制嶺湖。晉荆州之形勝。由邊府而擢置畿輔。漢黃覇之委毗。治郡有餘。制閫以外。眷玆喬桐重鎭。殆同細柳轅門。作漢京之藩維。控沁都之咽喉。地稱金城天府。屬晉陽之保障。寄平陸之芻牧。位兼玉帳元戎。莅臬分憂。厥有兵民之丕責。運籌布化。所貴文武之全才。惟卿。故家豊山。早歲觀國。丹穴有毛。靑氈重武。以文雅而相傳。玉署儀羽。离筵沃心。識才猷者蓋久。利器暫試於剖竹。仗禁中頗牧之姿。奏牘屢騰於蠲蔘。著南陽召杜之績。肆寵命庸齎於升擢。宜重任移畀於師垣。玆授卿以京畿水軍節度使兼三道統禦使喬桐縣監。卿其用體三錫之恩音。毋替一面之重寄。整萬斛龍驤之舳。撤桑土於迨天未陰。撫一島魚鱉之氓。念蔀屋於祁寒暑雨。裘帶邊鎭。可想羊叔子之風流。黼黻明廷。且竚仲山甫之夙夜。故玆敎示。想宜知悉。
정조 1년
丁酉十月二十四日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。連日憂遑之餘。聖體。若何。上曰。一樣矣。國榮曰。王大妃殿患候。夜來加減。何如。上曰。苦劇之症侯。比昨稍勝。而別無顯減矣。國榮曰。昨夜煎入粟米飮。盡爲進御乎。上曰。然矣。國榮曰。元氣候本虛弱之中。間撤湯劑。故風痰乘時而發作。今日少減。專是參劑之效。臣意則粟米飮連爲進御。似好矣。上曰。卿言。好矣。當召見內局。更爲議定矣。國榮曰。莫重禁旅。不可暫曠別將。而新除別將李邦一。方在喬桐任所。新水使催促辭朝。似好矣。上曰。喬桐水使今日辭朝。出榻敎命退去。諸臣以次出。
정조 1년
丁酉十月二十四日巳時。上御誠王閣。藥房入侍時。都提調徐命善。提調具允鈺。右副承旨吳載紹。記事官鄭東浚。記事官徐龍輔金勉柱。醫官吳道炯徐命緯。以次進伏訖。命善曰。達夜憂遑之餘。聖體。若何。上曰。一樣矣。命善曰。俄聞醫女所傳。則王大妃殿症候。比昨稍有減勢云。伏不勝慶幸之至。而晩後則症候更。若何。上曰。症候專是風痰之祟。故苦歇無常。且或氣度不得軋旋。有時壅滯。或爲戰掉之症。喘候時時發作矣。今日則膈氣稍解。喘候似歇。比昨稍有減意。不勝欣幸矣。命善曰。症候比昨稍有減勢。伏不勝慶忭。而患候專由於氣滯之症。宜進調降之劑。下詢醫官後。連進粟米飮。則似好矣。上曰。令醫官議定。可也。道炯曰。湯劑則姑未可試用。而粟米飮五錢重。調竹瀝五匙薑汁一匙。連爲進御。則一而補元。一而降痰矣。上曰。王大妃殿進御粟米飮五錢重。調竹瀝五匙薑汁一匙。更爲煎入。出榻敎上命書傳敎曰。慈殿欠寧中。以廷候爲悶爲敎。朝廷夕問安。勿爲問安。仍命退。諸臣以次退出。
정조 1년
丁酉十月二十四日巳時。上御隆孝門內。方物封裹入侍時。右承旨鄭民始。同副承旨申應顯。記事官鄭東浚。記事官徐龍輔金勉柱。以次進伏訖。上命書傳敎曰。名以御覽封裹。殿座已久。尙不待令。雖曰都堂看品之未及爲之云。而該曹何不以此意言于該房。該房亦何不以此意稟于殿座之前。以致殿座以待乎。揆以事面。極爲未妥。當該郞廳。拿問處之。上曰。注書出去。封裹之來到與否知入。賤臣承命而出。還奏曰封裹今纔來到云矣。上曰。方物單子持入。賤臣承命而出。捧進單子。上命民始讀奏訖。上曰。諸進排官各領所掌方物。以次齊進事。分付。上命解封裹。以次御覽訖。應顯曰。方物封皆預爲解待事。下敎。而濟用監不爲預解。以致遲滯。當該官員。從重推考。何如。上曰。依爲之。出擧條上謂民始曰。凡諸方物。比昨年。何如。民始曰。比昨年則大勝。而至於白綿紙。不無劣紙之間雜矣。上曰。白綿紙令戶判更爲精擇封裹事。分付。上曰。喬桐水使入侍。賤臣承命而出。與喬桐水使洪秀輔偕入進伏。上曰。卿以文宰出往。何待面飭。而喬桐卽關防重地。須盡彈壓之方。以體委寄之意焉。命讀宣諭訖。仍命先退。上還內。承史以次退出。
정조 1년
丁酉十月二十四日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。國榮曰。王大妃殿患候午間。何如。上曰。膈氣稍解。喘候漸歇。比朝者頗有減勢。昨日都提調所奏非咳非喘之言。果是矣。國榮曰。米飮之屬。今則飮進乎。上曰。然矣。國榮曰。粟米飮進御後。顯有差勝之勢。專是蔘效矣。上曰。午後則精神顯勝。又多酬酢。不勝喜幸。國榮曰。膈氣通利。則諸般症候。自當漸減矣。上曰。每年封裹之親臨看品。非但重事體之意也。或應方物之不謹擧行。以致貽笑於彼國者也。今番封裹中紙品全不成樣。貢人之以此彌縫。已極無據。郞廳初不點退。視若尋常。莫重方物。若是不謹。極涉駭然。國榮曰。近來紙品之麤劣。罔有紀極。如非別般變通。則無可奈何矣。命入湯劑。絢奉湯劑進前。上進御。命退去。諸臣以次出。
정조 1년
丁酉十月二十四日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夕間王大妃殿患候。益臻差勝乎。上曰。一樣矣。國榮曰。粥飮頻頻進御乎。上曰。然矣。國榮曰。粟米飮今夜又爲煎入乎。上曰。依爲之。國榮曰。殿下連日憂遑之中。易致傷損之節。寢睡水剌。加意爲之。是臣區區之望也。上曰。慈殿欠寧中。以予焦遑爲慮。每敎以早寢善飯。故予亦加意爲之矣。命退去。諸臣以次出。
정조 1년
藥房都提調徐命善。提調具允鈺。右承旨鄭民始啓曰。伏未審夜間。聖體。若何。連日憂遑之餘。寢膳諸節。不瑕有損乎。王大妃殿症侯。粟米飮進御後。益有差勝之勢乎。令醫女趁早入診。臣等率諸御醫。議定繼進湯劑爲宜。惠慶宮氣侯。何如。臣等不任終宵憂慮。敢此問安。竝爲仰稟。答曰。知道。入侍。宜矣。
정조 1년
王大妃殿惠慶宮中宮殿。藥房。口傳問安。答曰。知道。
정조 1년
大殿王大妃殿惠慶宮中宮殿。政院玉堂。口傳問安。答曰。知道。
정조 1년
傳于洪國榮曰。都承旨入侍
정조 1년
傳于鄭民始曰。御史留待。
정조 1년
傳于李亨逵曰。右承旨與武一二所上試官及訓將江原道御史入侍。
정조 1년
傳于吳載紹曰。藥房入診。坐直承旨入侍。
정조 1년
大殿王大妃殿惠慶宮中宮殿。政院玉堂藥房。夕問安。答曰。勿爲問安。
정조 1년
傳于吳載紹曰。武二所泰仁閑良權哥。平壤出身金哥。宣傳官摘奸時見捉。其令該曹囚禁後。明日開坐。
정조 1년
以試官李秉模李儒慶牌不進罷職傳旨。傳于申應顯曰。只推。
정조 1년
傳于徐逈修曰。騎馬一匹立之。
정조 1년
吳載紹。以訓鍊都監言啓曰。本局把摠有闕。代前府使柳鎭豐。纔已啓下矣。卽聞鎭豐曾有拿來之命。而未能覺察。矇然啓下。臣實有不審之失。惶恐待罪。而把摠改差之意。敢啓。傳曰。知道。勿待罪。
정조 1년
又以義禁府言啓曰。保放罪人李夔李延弼尹塾朴師亨韓光近李義寬李尙顯李杞齡元厚鎭金宗淵吳大益鄭弼臣許任申熤等。竝卽還囚後。開坐捧供之意。敢啓。傳曰。知道。
정조 1년
又以兵曹言啓曰。來十一月十二月當上番騎兵二百五十名本曹點考時。二百四十九名無頉逢點。故依定式。令該曹襦衣分給。而其中江原道洪川縣騎兵一名。謂有身病。以其子代送。以致執頉之擧。事甚駭然。此雖與他人代點有異。其在懲後之道。不可無飭。該邑守令。推考警責。更以元軍上送之意。嚴飭分付。何如。傳曰。允。
정조 1년
丁酉十月二十五日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。憂遑之中。寢睡。何如。上曰。善寢矣。國榮曰。王大妃殿問安。夜間有益勝之勢乎。上曰。今日則膈氣漸降。氣度頗平順矣。國榮曰。粟米飮連爲進御。而粥飮頻頻進御乎。上曰。今則呑下頗順。故粥飮進御。比前益勝矣。國榮曰。症候漸減。專是粟米飮之效。今則亦連爲進御。似好矣。上曰。症侯旣減之後。五錢重之連日進御。得無過乎。國榮曰。臣意亦然。問於醫官。以爲加減。似好矣。上曰。今以承候。進往慈殿。還來後。當召見藥院矣。命退去。諸臣以次出。
정조 1년
丁酉十月二十五日巳時。上御誠正閣。藥房入診入侍時。都提調徐命善。提調具允鈺。右承旨鄭民始。記事官鄭東浚。記事官徐龍輔金勉柱。醫官吳道炯徐命緯。以次進伏訖。命善曰。連日憂遑之中。聖體。若何。上曰。一樣矣。命善曰。夜間王大妃殿症候。益有差勝之勢乎。上曰。今日則膈氣漸降。氣度頗平順。不勝喜幸矣。命善曰。粟米飮連爲進御。而粥飮亦頻頻進御乎。上曰。今則痰候漸降。呑下頗順。故粥飮進御。比昨益勝矣。命善曰。患候漸臻差勝。伏不勝慶忭之至矣。上謂道炯曰。粟米飮當連爲進御乎。道炯曰。今日則以三錢重。日再進御好矣。上曰。王大妃殿進御粟米飮三錢重。調竹瀝三匙。薑汁一匙。日再煎入。出榻敎上曰。下番翰林與下注書。分往武一二所。摘奸以來。仍命退。諸臣以次退出。
정조 1년
丁酉十月二十五日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。國榮曰。俄聞醫女出傳之言。則王大妃殿患候顯勝云。不勝慶忭。午間益有減勢乎。上曰。諸般症候。比昨顯有差勝之勢。慶幸。國榮曰。粥飮連爲進御。而呑下無難乎。上曰。今則呑下亦順矣。上曰。武一二所。送史官摘奸後。問其初試入格數。則一所兩技入格只一人。二所兩技入格只十人云。然則出榜將不成樣。合有變通之道矣。國榮曰。騎芻姑未試射。不知幾何入格。而騎芻又不多數入格。則不但元額之不得充數。一二三等。亦難分排矣。上曰。注書出去分付一二所。騎芻姑不放射。待下敎擧行。訓將入侍。一二所上試官。持試記冊入侍事。分付。賤臣承命而出。分付。上曰。禁府坐起今日爲之。保放守令一體捧供議處事。分付。命入湯劑。絢奉湯劑進前。上進御。命退去。諸臣以次出。
정조 1년
丁酉十月二十五日未時。上御誠正閣。右承旨與訓將。武一二所試官。江原道御史同爲入侍時。訓鍊大將張志恒。一所試官徐有慶。二所試官鄭好仁。御史沈豐之。右承旨鄭民始。記事官鄭東浚。記事官徐龍輔金勉柱。以次進伏訖。上曰。御史進前。豐之進伏。上曰。江原道被災淺深。何如。豐之曰。麟蹄等邑被災。誠爲孔酷。而通一道言之。則被災處爲十分之一矣。上曰。今番水災。可謂前所未有。哀我民生。何以奠居。明春又何以接濟乎。廬舍之漂沒。人命之渰溺。極其夥然。每覽狀啓不覺矜惻。自從御史之行。能盡救濟之方。俾無顚連之患否。豐之曰。水災則雖謂近年罕有。聞父老相傳之言。則三去乙巳宣廟朝。麟蹄等水災。尤甚於今番云。而大體今年之水災。非不慘酷。而猶勝於在京時所聞矣。臣幸賴王靈。僅爲接濟。而目下姑無顚連之患。至於麟蹄等邑。明春不可不設賑矣。上曰。繡衣之行。少爲鎭安之道乎。豐之曰。關東諸邑。卒被水災。民心大擾。殆不遑居矣。聞朝家之特遣御史。少爲鎭安。而臣於行路。敬奉綸音。處處聚民。詳爲曉諭。至於鄕曲。無識之類。則臣親自釋音曉諭。則莫不遮路號哭。千百爲群。五里十里。到處如此。令人不覺淚逬矣。或問弊瘼。則皆答以國恩如此。惠澤浹髓。如干弊瘼。何足以煩瀆乎。仍不答而去矣。上曰。蔘弊何以則爲好耶。豐之曰。臣智慮淺短。故至於救弊之方。難以指的仰對。而大抵蔘弊則多端。不可不一番變通矣。上曰。以邑蔘商爲之則爲好耶。豐之曰。邑蔘商亦難保其無弊。故臣於書啓。不能言救弊之方矣。上曰。御史先退。後日次對入侍。可也。上曰。一二所試官進前。有慶好仁進伏。上曰。一二所初試入格數爲幾何。有慶曰。只一人入格矣。好仁曰。二所則入格僅爲九人矣。上謂志恒曰。初試只出一人。實是前所未有之事也。抑或規矩太峻而然乎。志恒曰。規矩則與謁聖同。未可謂之太峻。而至於一人。初試前所未有之事矣。上曰。以騎芻一中充數。尙未滿數云乎。志恒曰。若以騎芻一中充數。則雖或未滿元額之數。足可成樣矣。上曰。當以騎芻一中。改下規矩。以此意言于擧子。爲先開場。仍命試官先退。上曰。初試旣如此。會試則三技取一技。何如。志恒曰。此則似近太歇矣。上曰。然則三技取二技。而只減矢數。則似好矣。志恒曰。此則。似好矣。上命退。諸臣以次退出。
정조 1년
丁酉十月二十五日申時。上御誠正閣。藥房入診入侍時。都提調徐命善。提調具允鈺。右副承旨吳載紹。記事官鄭東浚。記事官徐龍輔金勉柱。醫官吳道炯徐命緯。以次進伏訖。上曰。王大妃殿症候。晩後則不如朝前。又發昏眩之症。焦迫之狀。不可喩矣。命善曰。伏承下敎。不勝驚遑之至。而苦歇之無常。卽痰候升降之例症。湯劑則姑不可試用。而連進粟米飮。則似好矣。上謂道炯曰。爾等之意。何如。道炯曰。王大妃殿患候。卽風痰之祟。故痰候之升降。眩氣之時發。固是例症。姑不可以湯劑試用。而連以粟米飮繼進。則漸扶眞元。益臻差勝矣。上曰。提調與醫官先退。更議湯劑後以奏。可也。仍命退。諸臣以次退出。
정조 1년
丁酉十月二十五日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。王大妃殿症候。夕間少添云。其間加減。何如。上曰。自申後氣度頗不平。又有昏眩之候。今則稍有減勢矣。國榮曰。本症候卽是風痰。故乍劇乍歇。進退無常。粟米飮不可間撤。連爲進御。以觀動靜。似好矣。上曰。俄聞醫官所奏。則無出於粟米飮云。故連爲煎進之意。已爲分付矣。命讀留院公事。國榮讀奏訖。命退去。諸臣以次出。
정조 1년
行都承旨洪國榮藥院直。左承旨李亨逵坐直。右承旨鄭民始坐。左副承旨徐逈修坐。右副承旨吳載紹坐。同副承旨申應顯坐直。注書柳孟養藥院直鄭東浚仕直。事變假注書崔守魯仕。
정조 1년
藥房都提調徐命善。提調具允鈺。右承旨鄭民始啓曰。伏未審夜間。聖體。若何。連日憂遑之餘。寢膳諸節。不瑕有損乎。王大妃殿症候。粟米飮進御後。益有差勝之勢乎。令醫女趁早入診。臣等率諸御醫。議定繼進湯劑爲宜。惠慶宮氣候。何如。臣等不任終宵憂慮。敢此問安。竝爲仰稟。答曰。知道。
정조 1년
徐逈修。以都摠府言啓曰。今日入直內三廳武兼禁軍及軍兵等。當爲中日習射。而國忌相値。不得爲之之意。敢啓。傳曰。知道。
정조 1년
傳于申應顯曰。三使臣留待。
정조 1년
傳于鄭民始曰。藥房入診。
정조 1년
傳于申應顯曰。三使臣入侍。
정조 1년
又傳于曰。不過飭勵。前判書李徽之敍用。
정조 1년
又傳于曰。扶安居進士宋翼恒。呈單於荒字。使古阜李萬壽爲名漢。代射六兩自不。又以翼晉改名。呈單於律字。又使李萬壽。代射六兩入格。又於騎芻。以中和居崔興才代射。平壤居出身金應萬。又以應百。改名入格云。竝令該曹嚴刑得情。其中宋翼恒頑惡之事。不一而足。各別嚴刑取服事。分付。
정조 1년
申應顯。以兵批言啓曰。忠壯衛將李復元。受由在外。過限未上來。依法典改差。何如。傳曰。允。
정조 1년
又以兵批言啓曰。景福宮衛將金宗孝。以冬至正使軍官赴燕。輪番之任。不宜久曠。今姑改差。何如。傳曰。允。
정조 1년
有政。吏批。判書金鍾秀進。參判李在簡進。參議李義翊進。同副承旨申應顯進。啓曰。副提學今當差出。而擬望之人乏少。承旨竝擬。何如。傳曰。允。又啓曰。長淵縣監今當差出。而未準朔禁軍將。竝擬。何如。傳曰。允。以洪樂命爲副提學。李亨元爲掌樂正。尹㫛爲漢城庶尹。權中立爲平市令。李𤧣爲直講。權翰爲長淵縣監。徐日輔爲平昌郡守。李迪輔爲狠川縣監。監察宋持常仍任事。承傳。
정조 1년
兵批。行判書鄭弘淳進。參判嚴璹入直進。參議任希簡病。參知李敬養病。同副承旨申應顯進。以具以謙爲副摠管。南益祥爲兼司僕將。鄭宅漢金廷遇爲五衛將。鄭昌聖爲同知。柳增萬爲部將。朴盛春爲景福將。李潤元爲公忠兵虞候。崔恒奎爲吾叉浦僉使。金德采爲首陽山城別將。慶尙左水虞候李栭漢。今加折衝加資事。承傳。
정조 1년
兵曹口傳政事。以李應赫爲黃海兵使。
정조 1년
吏曹口傳政事。以李徽之爲尙衣提調。
정조 1년
李齊亨在外。代以文燦奎爲事變假注書。
정조 1년
申應顯。以武二所言啓曰。今此討逆慶科庭試武科初試時。元額一百五十人。三技取兩技事。命下矣。六兩柳葉箭。騎芻三技中。兩技入格。僅爲一百十四人。依定式以此數出榜之意。敢啓。傳曰。知道。
정조 1년
李亨逵。以禮曹言啓曰。今此庭試殿試時。親臨與命官擧行臨時稟定事。已爲啓下矣。今十月三十日春塘臺庭試文武科殿試。何以爲之乎。敢稟。傳曰。以親臨磨鍊。
정조 1년
徐逈修。以御營廳言啓曰。今此下番軍兵賞試才賞格從分數多寡。以本廳所儲木綿分給後。別單書入之意。敢啓。傳曰。知道。
정조 1년
又以御營廳言啓曰。本廳來十一月十二月兩朔應立前部中司屬慶尙左道五哨軍兵六百七十名。已爲逢點整齊矣。十一月初一日。與左司軍兵替代後。舊軍放送之意。敢啓。傳曰。知道。
정조 1년
又以御營廳言啓曰。本廳來戊戌正月二月兩朔應立前部右司屬慶尙左道三哨。右道二哨合五哨軍兵。來十二月二十五日京中逢點。來戊戌正月初一日。與中司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 1년
申應顯。以兵曹言啓曰。司饔院旣已還歸本院。別入直禁軍五十員乙良。依定奪除標信。還入直舊扈衛廳之意。敢啓。傳曰。知道。
정조 1년
丁酉十月二十六日。兼春秋張顯慶。義禁府啓目。鳳山郡守蔡弘履。以送符黃州官門闕點事。因平安兵使狀啓。拿處嚴問之下。泛稱遲晩。所當請刑是乎矣。依先朝受敎議處。何如。啓。傳曰。以元定兼官之觀科上京。送符於黃州牧。一邊報營。似欠縝密是乎矣。旣是例邑通行之謬規是如云。則未可謂之罪矣。至於闕點事段。因營校言及。不若面議與文報是乎矣。較諸兵使之陰許陽捏。則亦未可謂之罪矣。大抵本事除良。該郡守卽以曾經諫長乞郡之人是去乙。具明謙雖是兵使是乃。其在尊朝廷之道。該郡守設有是事。固當就事論罪是去乙。焉敢以回邪慢蔑之說。至登於奏御狀啓乎。該郡守雖有一二微眚。其在扶抑之道。亦宜闊略是去等。況旀大有不然者乎。原狀啓勿施爲去乎。鳳山郡守蔡弘履段。帶職放送。其令卽爲還官爲良如敎。
정조 1년
義禁府啓目。安州牧使李義寬。泰川縣監申熤。博川郡守李尙顯等。以還穀擅分事。因平安道御史書啓拿問。俱以報營請得外。元無擅分事納供。李義寬申熤段。曾經侍從。依先朝受敎議處。李尙顯段。刑推得情。何如。啓。傳曰。依允。李尙顯段。除刑推議處爲良如敎。
정조 1년
義禁府啓目。李延弼李夔。照律杖八十收贖。奪告身三等私罪。啓。傳曰。可。李延弼乙良。功減一等。李夔乙良。議減一等爲良如敎。
정조 1년
義禁府啓目。漂倭船護送差使員河東前府使柳鎭豐。指路差使員昆陽前郡守申敬文等。以陸路作行。徑受手標事。因慶尙監司狀啓拿問。泛稱遲晩。依先朝受敎議處。何如。啓。傳曰。依允。
정조 1년
義禁府啓目。德川郡守吳大益。定州牧使許任等。以還穀擅分事。因御史沈念祖口招。竝拿問。傳旨內辭緣。泛稱遲晩。曾經侍從宣傳官。勿爲請刑。旣有先朝受敎。議處。何如。啓。傳曰。依允。
정조 1년
義禁府啓目。龜城前府使尹珖。以留庫穀憑藉城役發賣私用事。因御史沈念祖書啓拿問。傳旨內辭緣。泛稱遲晩。曾經宣傳官。勿爲請刑。旣有先朝受敎。議處。何如。啓。傳曰。依允。
정조 1년
義禁府啓目。金㻐。口招。啓。傳曰。更推問目中兩件事。會外耗也。逋欠銀也。會外耗段。以記簿昭在納招。則今無更問之端是遣。銀子事段。其矣發明除良。雖令計贓。未準法文是隱。則百餘兩去處。亦無更問之端是如乎。以此議處爲良如敎。
정조 1년
義禁府啓目。關西御史沈念祖書啓中。營穀未會減一條。闕而不問。論以事體。終涉疎漏。不可不更爲覈問其事實事。因傳敎拿問。泛稱遲晩是白臥乎在亦。所供如此。上裁。何如。啓。傳曰。議處爲良如敎。
정조 1년
義禁府啓目。朴師亨韓光近尹塾。口招嚴問之下。泛稱遲晩。韓光近尹塾。依先朝受敎議處。朴師亨段。刑推得情。何如。啓。傳曰。依允。朴師亨段。除刑推議處爲良如敎。
정조 1년
義禁府啓目。自如前察訪朴東俊段。致文旣是驛屬結縳。又非死刑是乎乃。終日反接。四日致命。濫殺之罪。在所難免。以此照律。何如。啓。傳曰。依允。
정조 1년
丁酉十月二十六日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。王大妃殿患候。今日其果益勝否。上曰。比昨夕稍減矣。國榮曰。昏眩之候。何如。上曰。今日則頗有差勝之勢矣。國榮曰。俄聞醫女所傳之言。則去夜寢睡。比前頗勝云。尤不勝慶幸。上曰。痰候稍降。故果爲善寢矣。命讀江原道慰諭御史書啓。國榮讀奏。上曰。書啓辭語。極其精詳。守令之貶褒。亦爲簡約。少無浮過之語。良用嘉尙。國榮曰。御史爲人。本自雅正。故能盡奉使之道矣。上曰。狼川平昌兩守令之不法不治。罔有紀極矣。國榮曰。方今懲貪之時。猶有此等不法之人。尤極痛歎。命讀各司草記訖。命退去。諸臣以次出。
정조 1년
丁酉十月二十六日巳時。上御熙政堂。藥房入診入侍時。都提調徐命善。提調具允鈺。右承旨鄭民始。記事官鄭東浚。記事官徐龍輔金勉柱。醫官慶絢吳道絅徐命緯。以次進伏訖。命善曰。連日憂遑之中。聖體。若何。上曰。一樣矣。命善曰。聞醫女所傳。則夜間王大妃殿寢睡諸節。比昨益勝。痰候升降之症。顯有減勢云。伏不勝慶幸之至矣。上曰。今日則患候諸節。益臻差勝。不勝欣幸矣。仍下詢道絅曰。湯劑已議定乎。道絅曰。湯劑以加減蔘朮散議定。而粟米飮限今日繼進。則似好矣。上曰。王大妃殿進御加減蔘朮散。五貼式。自今日製入。粟米飮三錢重。調竹瀝五匙。薑汁一匙。更爲煎入。出榻敎上命書傳敎曰。廚院移直。自今日退去本院事。知委。上謂命善曰。昨聞御史之言。則關東風水之災。不至於前後所聞。是可幸也。命善曰。以關東中被災邑言之。則麟蹄等邑。可謂慘酷。而其他諸邑。多有免災處。山農亦不至於慘歉云。比諸所聞。誠爲大幸矣。上曰。至於麟蹄等邑。被災孔酷。人民之渰溺。廬舍之漂沒。亦甚夥然云。將何以接濟乎。誠極慘然矣。命善曰。麟蹄等邑。明春不可不設賑云。甚可悶矣。上曰。觀此御史書啓。平昌郡守鄭存玉。狼川縣監李鳳模之不治可知。何待回啓。竝卽罷黜。似好矣。命善曰。此時關東之守令。不可不擇。而如此之類。豈可久畀字牧之任乎。竝令罷黜。卽爲差出。好矣。上命書傳敎曰。此時關東不治守令。不可等待其回啓。平昌郡守鄭存玉。狼川縣監李鳳模。竝令罷黜。今日政差出。又命書傳敎曰。政官牌招開政。上曰。今番武科初試時。或有改父名者。或有換名代射者云。此則適發於宣傳官之一時摘奸。而其他漏網之類。安保其幾何乎。科場之不嚴。從此可知矣。命善曰。科場代射。已極駭痛。而至於改父名兩單者。則實是前所未聞之事也。如此之類。若不嚴加懲勵。則後弊有不可勝言矣。上命書傳敎曰。武一所兩單改父名人。黃海道閑良五人。換入人。黃海道閑良一人。一二所兩單換名代射三罪俱發人。京居閑良一人。與昨日武二所三單人。出身後更赴人。竝令該曹嚴問捧供。上曰。三使臣入侍。賤臣承命而出。與冬至正使河恩君垙。副使李𡊠。書狀官李在學偕入進伏。上曰。初寒漸劇。萬里遠路。好好往返焉。垙等曰。臣等今當辭陛之日。倍切戀國之懷。而先大王祥朞。只隔數朔。身在異域。亦未可參班。尤不勝悲慟之至矣。上曰。今番陳奏之竣事。似無難處之端。而依戊申年陳奏時例出來。則似好矣。垙曰。此則前例斑斑。似無難處之事矣。命善曰。今番諸逆。實是千古所無之逆。而且環衛軍兵之暴露。凡爲幾日。而況再徵都兵。三閉城門。比諸戊申之變。事機益急矣。至於彼國賞勞我軍兵之典。亦似不下戊申之例矣。上曰。爾等何間當出柵乎。珖等曰。明年三月初旬間。可以出柵矣。上命賜三使臣耳掩各一部及賜物訖。仍命退。諸臣以次退出。
정조 1년
丁酉十月二十六日未時。上御誠正閣。藥房副提調持加減交濟湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。國榮曰。午間王大妃殿患候。何如。上曰。一樣矣。絢奉湯劑進前。上進御。上曰。科場之前後申飭。非止一再。而送宣傳官摘奸。則擧子之弄奸。猶復如前。或有改父名而呈兩單。或有換名而代射者。或呈三單而入格者。科場之雜亂。莫此爲甚。如有紀綱。則遐方武士。何敢作此無嚴之事乎。良可寒心。國榮曰。科場弄奸之弊。可謂末如之何。近來文科之弊。幾至釐革之境。而至於武科。換名。代射。疊單入格。雖試官。實難窺察矣。命讀各道狀啓。國榮讀奏。命書判付訖。命退去。諸臣以次出。
정조 1년
丁酉十月二十六日酉時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。今見蔡弘履供辭。則具明謙所爲。萬萬無狀。鳳山之連臂營禆。以停聚點。雖甚苟且。兵使若無勿爲之言。則鳳山豈可任自停點乎。渠旣許其勿爲。而末乃聲罪。且以兵符事論啓。則只言本事。可也。拖以不成說之言。構捏無餘。究其心迹。尤極駭然。國榮曰。兵符傳送。旣是近來謬例。則有何大段失體之事。而以至於上達之擧乎。至於聚點事。旣許其勿爲。又有此論罪。事甚顚錯矣。上曰。黃牧旣不受其符。則事當卽報巡營。而不此之爲。遲滯於監色之手。論其所失。不可無罪矣。國榮曰。疎忽之失。在所難免矣。命讀諸道狀啓。國榮讀奏訖。命退去。諸臣以次出。
정조 1년
丁酉十月二十六日初更三點。上御誠正閣。左承旨入侍時。左承旨李亨逵。記事官鄭東浚。記事官徐龍輔金勉柱。以次進伏訖。上命書傳敎曰。黃海兵使具明謙事。極其妄恣矣。鳳山倅之送符黃州。似有徑先之失。而旣是八路通行之謬規云。則非直鳳山之創行。然以重軍政之意。必欲致責。則相議巡營。尙未晩也。至又鳳山郡之團束軍兵闕操事。兵使則雖以該郡守之公然廢却論啓。而觀此蔡弘履之供。所謂兵使潛令勿爲。至以切勿以兵營意向。向人說道之說。密囑於郡守云。則所謂狀辭。不但捏無。而假令眞有是事。兵符之傳送。聚點之廢却。固非同日之事。則又何敢混同論啓於請罪送符之狀啓乎。明謙之所爲。可謂節節無狀。明謙之恣怏。屢於筵席。有所下敎者。而特以諸將臣之伸救。獨點閫帥。則不念筵席嚴敎。誣罔之跡。放恣之習。綻露於一狀啓。此而若不嚴加懲勵。後弊不可勝言。黃海兵使具明謙。爲出罷黜。其代卽令該曹口傳差出。待新兵使辭朝。發遣宣傳官奪符。仍卽拿來。令該府誣罔情節。嚴問口招以奏。又命書傳敎曰。具明謙身爲兵使。眞若以兵符爲重。則送符之蔡弘履。論罪狀啓。何故掩置黃州牧使之罪乎。該牧使之不受佩。猶可諉之以無關文。而至於曾不以符來一節。無一字文報於巡營。兵營之事。致使莫重符信。經宿無句管之人。若此而兵使之匿不請罪。尤極駭妄。黃州牧使洪秉殷爲先罷黜。其罪狀令該府拿問勘處。又命書傳敎曰。黃海兵使待下批明朝辭朝。仍令嚴飭。卽爲交代。上曰。注書出去。黃海兵使望。卽爲催促。而今此處分之後。鳳山郡守蔡弘履。若或引義不欲下去。自吏曹囚家僮。卽爲下送事。分付。命書傳敎曰。滯囚可悶。未及議讞者多。今下啓目。皆令明日議處。待判下仍卽照律事。分付禁府。又命書傳敎曰。尙衣院一提調口傳差出。其令擧行。又命書傳敎曰。明日朝廷問安勿爲事。分付。又命書金吾公事判付訖。以咸鏡監司趙㻐啓本。命書傳敎曰。勿待罪事回諭。以專經武臣殿講。取稟。命書傳敎曰。停。仍命退承史。以次退出。
정조 1년
行都承旨洪國榮藥院直。左承旨李亨逵坐。右承旨鄭民始坐直。左副承旨徐逈修坐。右副承旨吳載紹坐。同副承旨申應顯坐直。注書柳孟養藥院直鄭東浚仕直。事變假注書文燦奎仕。
정조 1년
藥房都提調徐命善。提調具允鈺。同副承旨申應顯啓曰。伏未審夜來。聖體。若何。連日侍湯之餘。寢膳諸節。不瑕有損乎。王大妃殿症候。湯劑進御後。益有差勝之勢乎。令醫女趁早入診爲宜。惠慶宮氣候。何如。臣等不任終宵憂慮。敢此問安。竝爲仰稟。答曰。知道。待下敎入侍。宜矣。
정조 1년
大殿王大妃殿惠慶宮中宮殿。政院玉堂。口傳朝問安。答曰。知道。勿爲問安。
정조 1년
李亨逵啓曰。明日順康園忌辰祭傳香。禮房承旨當爲齋宿。而右承旨鄭民始今日不爲仕進。卽爲牌招。何如。傳曰。允。
정조 1년
傳于李亨逵曰。黃海兵使謝恩後。仍爲辭朝。
정조 1년
傳于徐逈修曰。黃海兵使留待。
정조 1년
徐逈修啓曰。事變假注書文燦奎。時無職名。令該曹依例付軍職。冠帶常仕。何如。傳曰。允。
정조 1년
傳于申應顯曰。藥房入診。
정조 1년
傳于李亨逵曰。王大妃殿患候旣已向差。都提調及醫女撤直。
정조 1년
徐逈修。以司僕寺言啓曰。兼內乘權翰。昨日政移拜外任矣。其代令該曹口傳差出。以爲推移入直之地。何如。傳曰。允。
정조 1년
兵曹口傳政事。以李邦五爲兼內乘。
정조 1년
慶尙監司李性源狀啓。十一月令薦新及朔膳進上生靑魚。限內不得封進。惶恐待罪事。傳于鄭民始曰。勿待罪事。回諭。
정조 1년
全羅監司鄭元始狀啓。海南居良女李召史等渰死事。傳于李亨逵曰。令本道恤典擧行。
정조 1년
吳載紹。以義禁府言啓曰。黃海前兵使具明謙。令該府誣罔情節嚴問口招以奏事。傳旨。啓下矣。具明謙時在任所。依例發遣府都事。交龜後拿來。何如。傳曰。允。
정조 1년
又以義禁府言啓曰。黃州牧使洪秉殷。令該府拿問勘處事。傳旨。啓下矣。洪秉殷時在任所云。依例發遣府羅將拿來。何如。傳曰。允。
정조 1년
申應顯。以內醫院言啓曰。依下敎。首醫慶絢汰去。行首醫女梅月。出付該曹。照律定罪。待令醫女貴蟾福尙。竝自本院各別治罪之意。敢啓。傳曰。知道。
정조 1년
吳載紹。以刑曹言啓曰。首醫女出給刑曹決笞事。命下矣。依傳敎。首醫女梅月。決笞五十度之意。敢啓。傳曰。知道。
정조 1년
申應顯。以文一所主掌官。以試官意啓曰。今日擧子入門旣畢之後。槪以試所見論之。則似不滿二千矣。卽爲取見入門單子草。則入啓之數。至於二千五百九十餘人之多。事甚怪訝。招問該吏。則該吏一向瞞告矣。及至試劵之畢捧。其數乃爲一千四百五十八張。與入門數大段相左。故更爲嚴査。則當初入門之加數誤錄。該吏亦無辭發明。莫重國試。擧行之若是顚錯。誠極駭然。該吏自試所從重科治。而當該入門官慢忽不察之罪。在所難免。令該府處之。何如。傳曰。允。
정조 1년
徐逈修。以禁衛營言啓曰。來戊戌正月當一番前部前司屬慶尙左道五哨軍兵。來十二月二十五日京中逢點。依例準二朔立番之意。本道監兵使處。預爲知委。何如。傳曰。允。
정조 1년
又以禁衛營言啓曰。來十一月當十三番後部後司屬慶尙左道五哨軍兵逢點實數六百五十二名。已爲點閱整齊。來十一月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 1년
八道儒生生員尹鎰等疏曰。伏以。天討克行。縟儀載擧。憤洩神人。歡均朝野。於戲。崇儒重道。帝王之盛節。尊賢慕德。古今之同情。肆昔有爲之君。所以勵世導俗。興敎宣化者。率以是爲先。而其間又或有道全德備。生爲一世之矜式。歿爲百代之師表者。則必欲尊其賢而尙其道。或俎豆於杖屨之所。尸祝於講磨之處。上以禆朝家風化之源。下以寓多士尊慕之誠者。尤當如何哉。臣等竊伏惟念。故文正公臣李縡。早謝軒冕。養德山林。平生問學之醇篤。文章之煥偉。出處言議之正。論著刪述之功。流布一世。塗人耳目。而況如忠愛之發於誠心。孝友之見於實行。殆所謂通神明而貫金石矣。婦孺能知之。國人皆誦之。仰惟殿下之明聖。而豈有不俯燭之理哉。是以代聽之初。不待太常之狀。特下節惠之典。臣等於此。聚首相慶。欽仰聖德。而至於昨年建院之請。祇承商量之批。固知聖意。亶出於重事體之義。而抑恐殿下。於縡道德之全備。造詣之精深。或有所未盡燭者。玆敢不避煩猥。復浼宸聽。伏願垂察焉。鳴呼。程朱旣沒。大義已乖。正學分裂。法門衰敗。後之爲學者。不騖於高遠。則必溺於卑近。不奪於雜伯功利之私。則亦不免依樣傳柱之末。若論其門路端的。本末有序。體用兼備。博約兩盡。直承我東儒賢嫡傳之統。而節次淵源於殊泗洛閩之泒。則若縡者豈非其人歟。蓋其爲學也。赤心爲己而不求人知。聖賢自期而不安小成。以淸明精粹之資。加眞實刻苦之功。窮理則毫分而縷析。讀書則循序而致精。根基乎小學。而階梯乎近思錄。本之以四書六經。而貫之以朱子大全。循環熟複。如誦己言。眞切體認。不事口耳。其他濂洛諸書。古今傳史。亦皆泛博而歸約。旁通而會要。如是者前後四十餘年。不以疾病而或輟。不以衰老而少弛。則縡之於學。可謂勤且苦矣。若其爲道。則廓然大公。而常有兼濟同善之志。履繩蹈矩。而初無苟安姑息之念。發軔乎彝倫平常之地。而日造乎高明廣大之域。外若不甚矜持。而動靜云爲之間。繩尺不差。內實不設畦畛。而陰陽淑慝之際。界分必嚴。囂囂樂道而不忘君民之志。惓惓憂國而不失進退之正。及其晩年。克養旣久。踐履旣純。表裏洞澈。隱顯無間。英華之發。聲氣可樂。德義之符。動止可則。淸而不激。和而不流。言議則剴切而通透。胸懷則先明而灑落。觀其氣像。可知程伯子之煞用功夫。而考其言行。方驗朱紫陽之銖累寸積。則縡之於道。可謂大而成矣。以縡全體大用之道。陶世範俗之志。出而得展其所蘊。則一變至道之盛。庶幾可見。而不免守靜林泉。卒不獲施。此實生民之無祿。而世道之不幸也。雖然縡之所以有功於斯文。而禆益於世敎者亦大矣。蓋縡適當世級衰下。先輩凋零之餘。人心陷溺。士趨日卑。競相奔波於名利浮華之場。而不復知禮義廉恥之爲。何如。縡爲之隱憂深歎。嘗曰流俗之害。甚於洪水猛獸。慨然以興斯文振士風爲己任。於是倡明正道。引進後學。又於儒宮設爲講規。當時擔躡之至。絃誦之聲。肇自一鄕爰及八方。殆令近悅而遠來。家誦而戶讀。雖在窮巷絶徼。而或有讀書談道。循飭儒行者。是誰之賜也。況自辛壬以後。功利之私益熾。而討復之義不行。士大夫之自占便宜者。同流合汙。橫生異議。遂至義理都喪。倫綱將頹。擧行滔滔。茫無津涯。縡乃牢守東崗。介石不渝。卓然而一身。當頹波之砥柱。昏衢之日星。獨持正論。確乎不撓。使夫當世之爲人臣爲人子者。猶知討賊復讎之爲可尙。忘義徇利之爲可恥。則其於明天理正人心。植倫綱扶世道者。亦豈曰少補之哉。大抵道學事功。從古儒賢之所難兼備。而若縡則該本末而兼體用。其學如此。其道如此。其功又如此。則眞所謂間世之眞儒。主盟之宗師也。嗚呼。縡之歿。于今三十有二年矣。其間風習日渝。世道滄桑。正如大澤深山之龍亡虎逝。而變故百出。亂逆橫肆。秉彝之倫常。幾乎掃地盡矣。古人之言曰。飢然後知菽粟之功。寒然後知布帛之美。臣等目見世道人心之至於此極。而有時慨然泣下。益知縡前日之功。於是爲大。而江漢秋陽。倍切追思。思汲欲表章而尊崇之。以爲激礪矜式之道者。容可一日緩乎。臣等謹按大明一統誌。程朱所過。雖一憩馬一休筇之地。無不立祠而享之。夫學程朱而明其道者縡耳。在今崇報之道。雖家尸而戶侑之。猶不爲泰。況其平日講道之場乎。惟此龍仁之寒泉。卽縡考槃之鄕。而丘墓之攸寄也。遺塵播芬。草樹猶馨。聞風覿德。輿儓咸仰。此正先儒所謂水不忍廢。地不忍荒者也。豈可以尋常棲息之所論之哉。臣等之必欲卽此地。而建祠妥靈者。爲其生時講學之所。則有陶山石潭遯巖之舊例。爲其歿後衣冠之藏。則有深谷坡山紫雲之前規。此實列聖朝崇賢奬德之盛擧也。顧今日一初右文之治。凡可以追紹前烈。尊尙先賢者。靡不畢擧。而今此建院之請。前後叫閽。獨未蒙允。此不但儒林之缺望。抑亦聖世之闕典也。臣等玆不勝抑鬱之忱。八域同辭。千里裹足。齋沐虔誠。冒瀆天聽。伏願殿下。推聖世尊德之義。察臣等慕賢之誠。特許臣等之請。則不惟區區章甫之幸。實爲聖朝敦本興化之一大助矣。答曰。省疏具悉。文正之道學。予亦曾所稔知矣。爾等退修學業。
정조 1년
丁酉十月二十七日。兼春秋張顯慶。
정조 1년
義禁府朴師亨韓光近尹塾等議處啓目。傳曰。依允。
정조 1년
義禁府朴師亨韓光近尹塾等照律啓目。傳曰。朴師亨韓光近功減一等。尹塾段。雖是襲謬。當此朝令至嚴之日。焉敢掩置乎。其在議讞之體。無傳敎而何可遽以公罪照律乎。太不稱當。更爲照律放送後草記爲良如敎。
정조 1년
義禁府啓目。尹珖三千石報營加分。雖已遲晩。三百石作錢私用。縷縷發明。其自明之供。有難取信。令本道詳査啓聞後。稟處。何如。啓。傳曰。依允。
정조 1년
義禁府沈念祖議處啓目。傳曰。分揀放送爲良如敎。
정조 1년
義禁府金㻐議處啓目。傳曰。依允。
정조 1년
義禁府金㻐照律啓目。傳曰。功減一等爲良如敎。
정조 1년
義禁府啓目。文一所入門官金瀍入門加數誤錄。因傳旨拿處。泛稱遲晩。刑推得情。何如。啓。傳曰。付過放送爲良如敎。
정조 1년
義禁府許任吳大益議處啓目。傳曰。依允。吳大益段。分揀放送爲良如敎。
정조 1년
義禁府許任照律啓目。傳曰。功減一等爲良如敎。
정조 1년
義禁府李義寬李尙顯申熤等議處啓目。傳曰。依允。
정조 1년
義禁府李義寬李尙顯申熤等照律。杖八十收贖公罪啓目。傳曰。依允。
정조 1년
義禁府柳鎭豊申敬文等議處啓目。傳曰。依允。
정조 1년
義禁府柳鎭豊申敬文等照律。笞五十收贖。解見任別敍。私罪啓目。傳曰。柳鎭豊段。功減一等爲良如敎。
정조 1년
義禁府啓目。嘉山前郡守李東植。三登縣令金煹。以還穀加分事拿問。俱以報營加分外。無一石擅分是如納供。李東植段。曾經宣傳官。勿爲請刑。旣有先朝受敎議處爲白乎旀。金煹段。刑推得情。何如。啓。傳曰。除刑推議處爲良如敎。